Berecz Boglárka

**A RANDEVÚ**

egyfelvonásos

LÁNY

FIÚ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

LÁNY Szia!

FIÚ Szia! Készen állsz egy telefonos randira?

LÁNY Egy mire?

FIÚ Arra gondoltam, hogy én tök jól éreztem magam a múltkor veled. Viszont gondolom te is hazaköltöztél, minket is kiraktak a koliból, de azért randizhatnánk így telefonon.

LÁNY Telefonon randizni.

FIÚ Jobb híján.

LÁNY Jó… és azt, hogy kell?

FIÚ Nos, a Telefonos randi kézikönyv az írja, hoooogy… Na várjál, ez a telefon-szexes kézikönyv, az más. Na, ez az, mindjárt nézem. Igen. Azt írja: *Kedves Olvasó! Amennyiben Ön és párja telefonos randizásra szánja el magát, az első és egyben utolsó legfontosabb szabály, hogy nincs szabály.* Na tessék, ezzel most jól ki vagyunk segítve.

LÁNY *(nevet)* Azt te találtad ki.

FIÚ Persze, hogy én találta ki. De most komolyan. Hova lenne kedved menni?

LÁNY Hmm. Mondjuuk… Sétáljunk egyet a Ligetben?

FIÚ A Lgetben. A világ összes létező és nem létező helye közül választhatunk, utazhatunk időben, térben, hátra, előre, határ a csillagos ég, erre te a Duna parton akarsz sétálni? Ráadásul sétálni?

LÁNY *(nevet)* Jó, akkor… akkor egy francia kisvárosban vagyunk.

FIÚ Látod, ez így már nem is egy telefonos randi, hanem egyenesen rendez-vous.

LÁNY Rendez-vous. A sétáláshoz viszont ragaszkodom.

FIÚ *(megjátszott bosszúsággal)* Jó, legyen. Akkor sétálok.

LÁNY *(nevet)* Szóval egy szűk, macskaköves utcán sétálunk. … Az egyik erkélyen ül egy bácsi, pocakos bácsi… meg egy fekete macska. Csak az egyik mancsa fehér.

FIÚ Melyik?

LÁNY A bal első.

FIÚ Bal első.

LÁNY A bácsin kalap van és fehér trikó, vastag szivart szív és tangóharmonikán játszik.

FIÚ Mit?

LÁNY Olyan zenét, mint az Ameliben.

FIÚ Zavarban vagy?

LÁNY Nem. Miért?

FIÚ A múltkor zavartnak tűntél és kíváncsi voltam, hogy most is az vagy-e. Csak, hogy milyennek képzeljelek el.

LÁNY Jaa. Úgy igen, egy kicsit még zavarban vagyok. Babrálok a körmömmel, aztán fokozatosan feloldódok.

FIÚ Jól áll ez a nadrág.

LÁNY De hiszen szoknya van rajtam.

FIÚ Akkor szoknya. Ah, ezt a kettőt mindig összekeverem.

LÁNY *(nevet)*

FIÚ És aztán?

LÁNY Megállunk hallgatni a bácsit. Csak állunk, nézünk felfelé és hallgatjuk. De el kell árnyékolni a szemünket, mert a nap is pont arról süt.

FIÚ Én néha téged nézlek.

LÁNY Én ezt észreveszem a szemem sarkából, és szörnyen belepirulok. (…) Aztán vége lesz a zenének. Megtapsoljuk a bácsit, aki erre feláll és meghajol, és azt kiabálja: merci, merci. És tovább megyünk.

FIÚ Az egyik ablakban muskátli nyílik, leszakítok egy virágot és neked adom.

LÁNY Köszönöm. A hajamba tűzöm.

FIÚ Van kedvenc virágod?

LÁNY Hm. Nem tudom. Ezen még sosem gondolkodtam. Lehet, hogy a pipacs? A házunktól nem messze, van egy rét. Nem nagy. Igazából nem is rét, csak egy üres placc. Régen nagyon sokat jártunk oda és kicsiként rétnek tűnt. Tavasszal teli volt az egész pipaccsal.

FIÚ Szép lehetett.

LÁNY Az volt.

*Csend.*

FIÚ Odanézz, egy strucc! Mit keres itt egy strucc?

LÁNY *(nevet)* Olyan bolond vagy!

FIÚ Meg éhes is. Te nem vagy éhes? Beülhetnénk ebbe az étterembe.

LÁNY Francia kajára?

FIÚ Igazad van, most én sem kívánok csigát. Ú! Tudod, mit ennék? Nutellás palacsintát.

LÁNY És mi tart vissza?

FIÚ Igaz! Gyere, süssünk palacsintát!

LÁNY *(nevet)* És hol sütjük?

FIÚ Hm. A második randin még nem vihetlek be a koliba. Nem akarlak elijeszteni. Apokaliptikus állapotok vannak. Bár igazából ez akár már számíthatna a harmadik randinak is, ami azt jelenti, hogy a második randi is jól sikerült, mert a harmadikra is igent mondtál, tehát lehet nem is lenne olyan könnyű téged elijeszteni? Szerinted Jamie Oliver megengedné, hogy használjuk a konyháját?

LÁNY Ha hagyunk neki pár palacsintát és eltakarítunk magunk után, akkor biztosan.

FIÚ Meglesz. Ideadod az élesztőt?

LÁNY Élesztőt?

FIÚ Aha. Ti nem szoktatok élesztőt rakni a palacsintába?

LÁNY Nem. Mi ilyen hajszál vékonyat sütünk, tudod, amin átüt a töltelék. Rakom a tojást. (…) Szerintem ez így még túl híg.

FIÚ *(hangosan)* Nem hallom, mert zúg a robotgép.

LÁNY *(nevet, hangosan)* Mondom, szerintem ez még túl híg. Teszek bele lisztet.

FIÚ Így most már jó, hölgyem?

LÁNY Tökéletes. Beolajozom a serpenyőt.

FIÚ Beleöntöm a tésztát. (…) Aztán feldobom. Forog a palacsinta a levegőben, shu-shu-shu… Arra, gondolta, hogy amíg ez itt így forog a levegőben, én addig megcsókollak.

LÁNY Ha engedem.

FIÚ Engedni fogod.

LÁNY De magabiztos valaki.

FIÚ Engedni fogod, mert akarod. Látom a szemedben. Már akkor láttam, mikor egy hete Franciaországban adtam neked egy kis muskátlit.

LÁNY És akkor mért nem csókoltál meg?

FIÚ Mert akkor még nem voltam magabiztos. Szóval most odalépek hozzád… Közelebb hajolok és megsimítom a karod.

LÁNY Ettől én tiszta libabőr leszek és becsukom a szemem.

FIÚ Én is becsukom. *(nagyot nyel)* Összeér a szánk.

LÁNY Milyen puha a szád.

FIÚ Lassan átdugom a nyelvem.

*Hosszabb csend.*

FIÚ Most még csókolózunk?

LÁNY Miért? Nem jó?

FIÚ De, de nagyon is.

LÁNY Arra gondoltam, hogy hogyha itt bárhova mehetünk, akkor bárkik is lehetünk, nem?

FIÚ Úgy érted Michelle Obama, Pókember meg ilyesmi?

LÁNY Nem, inkább úgy, mint tűzoltó, katona, vadakat terelő juhász. Valami, amit kipróbálnál, mert tudod, hogy úgy sem leszel.

FIÚ Hm. Pilóta, az lennék.

LÁNY A szexi stewardessek miatt, mi?

FIÚ Természetesen! Nem, most komolyan. Nem hihetetlen, hogy valaki elvezet egy hatalmas gépet a semmiben? Egyrészt, hogy nem esik le? Meg hogy talál oda? Nincs semmi jelzés, hogy ja, annál a kisebb felhőnél kell lekanyarodni Amszterdam felé, és mégis odatalál. Tudom, műszerek, meg irányítótorony, de akkor is. És ott a repülés; elhagyni a földet, fentről nézni, hogy egyre összébb mennek a dolgok, lebegni, bezabálni a felhőket. Elképesztő.

LÁNY Sokszor repültél már?

FIÚ Még sose.

LÁNY Ne csináld! Akkor ezt sürgősen be kell pótolni. Gyerünk, repíts el!

FIÚ Máris! Öveket becsatolni, kényelmesen hátradőlni és… minden egyéb, amit ilyenkor mondani kell. Élvezzék az utazást! A kisasszonyban kit tisztelhetek?

LÁNY *(kimért, orosz akcentussal)* Nem ismer meg egy világhírű jégtáncos? Aki utazik versenyre magánrepülőgépen, Moszkvába.

FIÚ Oh, elnézést kérek, első pillantásra valóban nem ismertem meg, de már látom, hogy ön az. Még egyszer elnézést! Szörnyen sajnálom.

LÁNY Nem gond, mister! Most pedig pihenni kell, úgyhogy kérem, fogja be! Spasibo!

FIÚ Bocsánat! Elnézést! Bocsánat, igazán!

LÁNY Mire gondolsz most?

FIÚ Az attól függ, hol vagyunk.

LÁNY Sehol. Csak fekszünk valahol. Teljesen mindegy.

FIÚ És mik vagyunk?

LÁNY Semmik. Csak te meg én. Hallgatom, ahogy dobog a szíved… látom, ahogy ver az ér a nyakadon, ahogy megmozdul az ádámcsutkád, mikor nyelsz… a tiédhez lassítom a légzésem… mélyen beszívom az illatod, hogy sose felejtsem el. Most nem akarok más lenni, mint, amik éppen vagyunk.

FIÚ Szerintem ez a boldogság.

LÁNY Mi?

FIÚ Amikor nem akarsz más lenni, csak éppen ott, éppen az, aki vagy.

LÁNY Fogd a kezem!

FIÚ De hiszen fogom.

*Kis csend.*

LÁNY Szóval?

FIÚ Mit szóval?

LÁNY Mire gondolsz?

FIÚ *(rövid ideig hallgat)* Azt most nem árulom el.

LÁNY Naa! Áruld el!

FIÚ Most nem.

LÁNY De miért nem?

FIÚ Csak. Most nem.

LÁNY De majd egyszer elárulod?

FIÚ Majd egyszer igen.

LÁNY Kimaradsz egy körből. Meg még egyből. Sárga visszafordul a kör, tehát megint én jövök. De közben uno. És sárga hat. És nyertem! Egymás után harmadjára! Nyertem!

FIÚ Kicsit hangosabban, még nem hallotta az egész kollégium.

LÁNY *(kiabál)* Mondom, nyertem! Nyeeertem! *(nevet)* Beleülök az öledbe. Nyertem!

FIÚ *(vicceskedve)* Most nagyon büszke vagy magadra, hogy a világ leggagyibb játékában legyőztél? Ennél már csak a Ki nevet a végén a gagyibb, de még az sem, mert ahhoz tudni kell számolni. Közben pedig szörnyen felizgat, hogy ilyen pimasz vagy és itt ülsz az ölemben és kacagsz.

LÁNY *(nevet)* És a nyakadat csókolgatom.

FIÚ És a nyakamat csókolgatod.

LÁNY És kibújtatlak a kedvenc zöld pólódból.

FIÚ Ránk nyithat a lakótársam.

LÁNY Nem fog. Nem tud, mert most nem is létezik.

FIÚ *(hevesen)* Ez esetben viszont… rólad is lekerül a ruha. Végigcsókolom a válladat és kikapcsolom a melltartódat és azt is leveszem rólad. Aztán lefektetlek az ágyra.

LÁNY Várj, ráfeküdtem valamire. Csak a kártya doboza. Kicsatolom az övedet. És lerángatom a nadrágodat és a boxeredet!

FIÚ Én a bugyidat… Annyira gyönyörű vagy, minden egyes porcikádat meg akarom csókolni. Szétnyitom a meztelen combjaidat…

LÁNY Várj! Óvszer?

FIÚ Ha lakótársam sincs, akkor ennyi erővel óvszer sem kell.

LÁNY *(nevet)* Igaz. Szóval szétnyitod a combjaimat…

FIÚ Föléd hajolok…

*Kis csend.*

LÁNY Mi az?

FIÚ Mit mondjak? Ezt nem lehet úgy mondani, hogy jól hangozzon. *(nevetve)* Behatolok, vagy… beteszem farkam… beteszem a külső, férfi nemi szervem a te vaginádba…

LÁNY *(nevetve)* Hagyd abba. Tönkre vágod a libidómat ezzel az orvosi szöveggel, inkább ne mondj semmit!

LÁNY Szerintem a szüleid nem bírnak.

FIÚ Ez hülyeség. Csak beképzeled magadnak.

LÁNY Nem hülyeség, és ha meghallgatnád, hogy miért érzem így, akkor lehet, megértenéd.

FIÚ Igazad van. Lehetne, hogy ezt újra játsszuk? Játsszuk újra, jó, onnan, hogy szerinted a szüleim nem bírnak.

LÁNY Jó. Szerintem a szüleid nem bírnak.

FIÚ Miből gondolod?

LÁNY Nem tudom, ezt csak úgy érzi az ember. Olyan mintha, nem érdekelné őket, ki vagyok, nem kérdeznek semmit tőlem, kicsit olyan, mintha ott se lennék. Nem tudom, a helyükben engem érdekelne, hogy kivel van a fiam.

FIÚ Sajnálom, hogy ezt érzed, de szerintem bírnak. Amúgy meg, mi se fogunk normálisabban viselkedni a mi gyerekeink párjaival. Utálni fogjuk mindet, mert senki se fogja megérdemelni őket. (…) Rosszat mondtam?

LÁNY Nem, csak alig négy hónapja vagyunk együtt és olyan… szóval te meg már a gyerekeinkről beszélsz. Ez… Annyi minden történhet még.

FIÚ Igen, de attól még miért ne lehetne elképzelni a jót, nem?

LÁNY De, persze. Csak nem akarom, hogy most is pofára essünk.

FIÚ Nem fogunk.

FIÚ Otthagyom az egyetemet!

LÁNY Ööm…mi?

FIÚ Otthagyom az egyetemet! Ülök a statisztika fölött és tudom, hogy harmadjára is meg fogok bukni. És tudod miért? Mert nem érdekel. Úgyhogy nem fogok elmenni a vizsgára, nem fejezem be ezt a félévet, hanem otthagyom az egészet a francba.

LÁNY Tudom, hogy nem szereted az egyetemet, de szerintem most már, ha eddig megcsináltad, akkor fejezd be. Sose baj, ha van egy diplomád, még lehet kelleni fog.

FIÚ Nem fog, mert nem akarok olyannal foglalkozni, amit nem élvezek.

LÁNY Jó, és mit élveznél?

FIÚ Még nem tudom. Keresek munkát meg albérletet és kitalálom, hogy mit akarok. Akkora kő esett le a szívemről, pedig tudtam, hogy otthon ebből mekkora balhé lesz, de nem baj, mondtam magamnak, te biztos támogatni fogsz.

LÁNY Én igyekszem, de néha azt érzem, hogy muszáj a dolgokat megmutatni neked racionális oldalról is, mert te magadtól nem látod.

FIÚ Lehet. De nem fogom befejezni az egyetemet.

LÁNY Mit szeretsz bennem?

FIÚ Például a füledet, azt nagyon szeretem. Meg is eszem, jó?

LÁNY *(nevet)* Ne, ezt most komolyan kérdezem. Mit szeretsz bennem?

FIÚ Szeretem, hogy gondoskodó vagy… ahogy zongorázol. Szeretem, hogy van szépérzéked, hogy… hogy lehet veled hülyéskedni meg komolyan is beszélgetni. Hogy okos vagy. Szeretem, ahogy játszol az ujjaimmal, mikor fogom a kezed. Hogy szép vagy és ápolt. Szeretem, ahogy szeretsz…

LÁNY Hogy szeretlek?

FIÚ Pont úgy, ahogy nekem jó.

LÁNY *(sírva)* Szörnyű volt!

FIÚ Biztos nem volt az!

LÁNY De igen! Teljesen leblokkoltam már a legelején. Össze-visszabeszéltem, aztán azt se tudtam megmondani, melyik hangon kell kezdeni a darabot. A tanítvány kábé kiröhögött, amitől még jobban bestresszeltem és konkrétan a gyakvezetőm tartotta meg az óra hátra lévő részét.

FIÚ Belülről mindig sokkal rosszabbnak éli meg az ember.

LÁNY De ez kívülről is egy szar volt. Miért nem tudod egyszer azt mondani, hogy szar vagyok? Miért nem mondja meg valaki, hogy *figyelj, te egy szar zongoratanár leszel, ne is erőlködj?*

FIÚ Én tudod, mit csinálnék a helyedben? Bemennék kávézókba, megkérdezném, hogy lehet-e ott játszani vagy összehoznék valami kis együttest.

LÁNY Tudod, hogy én az ilyenekhez nem vagyok elég bátor. Meg olyan jó lehet azt mondani, hogy én megtanítottam valakit zongorázni.

FIÚ Akkor meg ne add fel! Ez az első órád volt, majd a következő jobb lesz.

LÁNY De mi lesz, ha nem lesz jobb?

FIÚ De jobb lesz.

FIÚ Nagyon haragszol?

LÁNY Ne puszilj meg! Büdös a szád, moss fogat!

FIÚ Sajnálom. Tegnap volt az egyik srác utolsó napja, és meg kellett ünnepelni.

LÁNY Persze, mindig van valami. *(fickósan) Ma van az izének a micsodája, menjünk, tépjünk be, basszunk be!*

FIÚ Ez nem igaz!

LÁNY De igen. Régebben eljártál falat mászni a csoporttársaiddal, csináltatok valami értelmeset.

FIÚ De már nem a csoporttársaim. Folyton egyetemi dolgokról beszélnek, én meg ahhoz nem tudok már hozzászólni. Nekem sem jó így, elhiheted.

LÁNY Akkor miért nem teszel ellene!

FIÚ Rajta vagyok a dolgon.

LÁNY Igen? Hány képzésnek vagy egyetemnek néztél már utána?

FIÚ Van már egy anyám, köszönöm szépen, nincs szükségem még egyre.

LÁNY Nekem meg egy picsogó kamaszra nincs.

FIÚ Picsogó kamasz? Azt mondod?

LÁNY *(nevetve)* Ne, ne csikizz! Hagyd abba!

FIÚ Szóval picsogó kamasz vagyok?

LÁNY *(nevetve)* Igen, az vagy! Hagyd abba! Fujj, büdös a szád!

FIÚ *(lehel)*

LÁNY *(nevetve)* De undorító vagy! Menj innen! Várj, nem, gyere ide! (…) Szeretlek, te marha.

FIÚ Én is szeretlek, te másik marha.

FIÚ *(suttogva)* Áu! A kurva életbe!

LÁNY *(felébred, ásít)* Megjöttél?

FIÚ Ne haragudj, nem akartalak felébreszteni.

LÁNY Megint beverted a lábujjad?

FIÚ Most a térdem.

LÁNY Gyere ide!

FIÚ Gyorsan letusolok.

LÁNY Ne, előbb gyere ide! Hiányoztál!

FIÚ Te is hiányoztál nekem, kis Békám.

LÁNY Mutasd, hol fáj! Adok rá gyógypuszit.

FIÚ Itt. Meg itt. Meg itt. Meg itt. És itt is. Mindenütt szörnyen, rémesen, borzasztóan fáj.

LÁNY Jaj te szegény, akkor mindenhol agyon kell puszikáljalak?

FIÚ Igen. Mindig elfelejtem, hogy ott a zongora.

LÁNY Legyen egy nagyobb albérletünk, ahol minden elfér?

FIÚ Nem bánnám.

LÁNY Menjünk táncolni!

FIÚ Mindjárt, jó? Egy csomóan akarnak még fényképet, mielőtt elmennek.

LÁNY Persze azzal a koszorús lánnyal volt idő flörtölgetni.

FIÚ Mi van? Nem flörtölgettem.

LÁNY Dehogynem. Ott poénkodtál vele.

FIÚ Ő a nővérem legjobb barátnője, ezer éve ismerjük egymást és amúgy meg mindenkivel poénkodni szoktam.

LÁNY Igen, de aki tetszik, azzal máshogy. Tudom, mert velem is így csináltad.

FIÚ Nem akartam vele flörtölni, akárminek is tűnt, jó? Csak beszélgettünk.

LÁNY Végül is, gyönyörű a csaj. Te is látod, hogy kurva szép, valld be!

FIÚ Igen, szép. És?

LÁNY És ha én nem lennék, akkor most ráhajtanál, nem igaz?

FIÚ De vagy, szóval nincs miről beszélni. Különben is ez, a nővérem esküvője, itt az egész családom, nyilván nem hajtanék rá senkire előttük.

LÁNY De máshol rá akarnál hajtani.

FIÚ Te tiszta hülye vagy!

LÁNY Ne hülyézz le!

FIÚ De lehülyézlek, ha ilyeneket mondasz. Itt féltékenykedsz, pedig semmi okot nem adtam rá, aztán meg rám erőltetsz minden faszságot, hogy neked legyen igazad.

LÁNY Ne haragudj!

FIÚ Ébresztő, Kicsim!

LÁNY *(ébredezik)* Hagyjál! *(…)* Lefényképeztél? Töröld ki azonnal, csúnya vagyok!

FIÚ Hozzám jössz feleségül?

LÁNY Persze, csak hagyj aludni!

FIÚ Tényleg?

LÁNY *(ásít)* Tényleg, csak hagyj aludni és ne csinálj rólam több képet!

FIÚ Akkor jó, mert pont van nálam egy gyűrű.

LÁNY Úristen, nálad tényleg van egy gyűrű. Várj, felülök.

FIÚ Szóval, akkor leszel a feleségem? Ébren is, nem csak félálomban?

LÁNY Ébren, félálomban, alva. Mindenhogy.

LÁNY Terhes vagyok.

FIÚ *(nevetésbe tör ki)* Tényleg? De hiszen ez csodálatos! Nem örülsz?

LÁNY Nem tudom. De. Csak bepánikoltam. Túl fiatalok vagyunk, én utoljára filmben láttam kisbabát, és fogalmam sincs, hogy kell szülőnek lenni, nem hogy jó szülőnek.

FIÚ Szerintem ezt senki se tudja. De majd mindent szépen megtanuljunk, amikor eljön az ideje. Ne sírj már, te kis buta! Olvasunk könyveket, meg nézünk youtube videót, oké?

LÁNY Oké.

FIÚ Gyere, bújj ide, nem lesz semmi baj. Majd én leszek a rossz zsaru te meg a jó zsaru. Én majd kiabálok, hogy *Mars a szobádba és egy hétig nincs tévénézés! Meg ne lássam még egyszer, hogy így viselkedsz!* Látod, én már egészen bele is jöttem ebbe az apaságba.

LÁNY *(sírva-nevetve)* Olyan bolond vagy.

FIÚ Te meg majd vígasztalod, hogy *Jaj, apa most kicsit haragszik, de nagyon szeret téged.*  Majd keresünk neki valami jó kis nevet A Gyűrűk urából. Ha fiú lesz, akkor Gimli, ha lány, akkor meg Legolas.

LÁNY *(nevet)* Az lehet, hogy te szeretni fogod őt, de hogy ő téged nem, az is biztos.

LÁNY Akkora vagyok, mint egy elefánt!

FIÚ Sőt, mint egy bálna, mint a Mount Everest, mint a…

LÁNY Jó, megértettem, nem hisztizek tovább. Tudtad, hogy hogyha sokat hallják a hangunkat most a pocakban, akkor majd megismerik akkor is, ha kint lesznek?

FIÚ Tényleg? Akkor naponta koncertet kell adnunk nekik. *(túljátszva énekel)*

*Újra reggel van, de te sajnos nem vagy itt velem!
A szerelem messze szállt már, de téged őriz a szívem!*

LÁNY Jobban nyújtsd el a végeket! *(énekel) Szíve-e-em.*

FIÚ *Semmi nem jó nélküled, mert már nem vagy az enyém!*

LÁNY Ez az, úgy jó lesz.

FIÚ *Megcsókolni újra a szád, ó, bárcsak tehetném!*

 Te jössz, Mamabálna!

LÁNY *(túljátszva énekel)*

*Hol az, aki tiltja, hogy rám nézz?*

FIÚ És…

LÁNY *Ki az, aki tiltja, hogy megcsókolj?*

FIÚ Mert…

LÁNY *Tudom, hogy a szíved már másé,*

*De az, amit én mondtam, az nem bók volt,*

FIÚ … hanem…

LÁNY *…szívből szólt!*

LÁNY/FIÚ *Hol van az a lány, aki tudja, hogy mitől lennék boldog újra?
Hol van az a szép, ami nincs már, a szívem csak téged vár!* *(lassan dúdolásba halkulnak)*

FIÚ Francért kell rájuk adni egyforma ruhát!

LÁNY Ezek voltak csak tiszták.

FIÚ Akkor legalább varrd bele a nevüket, vagy mit tudom én.

LÁNY Nyilván arra van időm, hogy ruhákat hímezgessek.

FIÚ Ha engednéd, anya biztos megcsinálná.

LÁNY Persze, így is túl sokat van a nyakunkon. Különben is, szerintem aranyosak egyformában, nem tudom neked mi a bajod.

FIÚ Az a bajom, hogy nem tudom megkülönböztetni őket. Az a bajom. Bepelenkázom az egyiket, aztán hívnak, leteszem a telefont, nekifogok, hogy kicseréljem a másik pelenkáját is, erre látom, hogy ő az egyik, akinek az előbb cseréltem ki a pelenkáját.

LÁNY *(nevet)* Ez szerintem aranyos. Gondolj bele, milyen vicces lesz majd elmesélni nekik, ha nagyok lesznek.

FIÚ Hát, marha vicces. A saját apjuk nem tudta megkülönböztetni őket…Hatalmas sztori.

FIÚ Unozunk a lányokkal, nem jössz?

LÁNY Nem, most fáradt vagyok.

FIÚ Naa, gyere! Csak egy körre.

LÁNY Fáradt vagyok és nincs kedvem játszani.

FIÚ Te tudod.

LÁNY Keljél légy szíves, tíz perc múlva indulnotok kéne.

FIÚ *(ásít)* Kocsival ott vagyunk öt perc alatt.

LÁNY De nem kell kocsival menni.

FIÚ Most neked nem mindegy?

LÁNY Nem, nem mindegy! Egy, nem akarom, hogy a lányok a kocsikázáshoz szokjanak, miközben negyed óra sétára van az ovi. Kettő, nem öt perc, mert reggel dugó van. Három, környezetszennyező. Négy, ennyi mozgás neked sem árt.

FIÚ Még le kell tusolnom.

LÁNY Tusolj le este!

FIÚ Tudod, hányra értem haza?

LÁNY Igen, képzeld, tudom, mert mindig felébredek, mikor megjössz.

FIÚ Az már nem az én hibám, hogy rossz alvó vagy.

LÁNY Akkor mond azt, hogy nem tudod ma te vinni őket a suliba.

FIÚ De el tudom, csak kocsival.

LÁNY De nem érted, hogy mi a bajom a kocsival?

FIÚ De! Felfogtam.

FIÚ Egyszer régen, még alig pár hónapja járhattunk, és megkérdezted, hogy mire gondolok, de én nem árultam. Szerinted mire gondolhattam?

LÁNY Mit tudom én. Mire gondoltál? Menj arrébb egy kicsit!

FIÚ Ez az, hogy már én sem tudom. Pedig utána sokszor eszembe volt, hogy na, most, most elmondom, és mégsem tettem. Mi van, ha valami fontosra gondoltam?

LÁNY Akkor valószínűleg még most is emlékeznél rá. Megteríted az asztalt?

FIÚ Mindjárt. De emlékszel, hogy volt ilyen, nem? Hogy megkérdezted.

LÁNY A hintaágyon?

FIÚ Nem. Milyen hintaágyon?

LÁNY Nem tudom, csak terítsd meg légy szíves az asztalt!

FIÚ Hogy nem emlékszel? Te minden ilyenre emlékszel.

LÁNY Tudod, mire emlékszem, de arra színtisztán, ahogy azt mondod, csúnya vagyok, ha sírok.

FIÚ Én ilyet biztos nem mondtam.

LÁNY Most mondtad, hogy én mindenre emlékszem, tehát arra is emlékszem, hogy ezt mondtad.

FIÚ Max előző életünkben.

LÁNY Nehogy azt mondd, hogy bocsánat, nem akartalak megbántani!

FIÚ *(sóhajt)* Bocsánat, nem akartalak megbántani.

LÁNY Ez nagyon szívből jött.

FIÚ Hát, bazdmeg.

LÁNY Képzeld! A négyórási megint nem jött el, tudod, az az idősebb fickó.

FIÚ *(unottan, mintha közben mást csinálna)* Tényleg? De ugye ezeket az órákat is kifizetteted vele?

LÁNY Nem, dehogy. Nem volt óra, mit fizessen ki?

FIÚ De miatta nem volt, nem miattad. És még csak le se mondta.

LÁNY De…

FIÚ Nincs de, fizesse ki! Ez így működik a világban.

*Kis csend.*

FIÚ Lehalkítanád a tévét?

LÁNY Te tudsz másik szobában olvasni, én viszont csak itt tudok tévét nézni.

FIÚ Látod, én már a legelején mondtam, hogy a hálószobába ne kerüljön tévé.

LÁNY Régen, ha szépen megkértél volna, szó nélkül lehalkítom a tévét, vagy ha én kérlek meg, te szívesen elmentél volna máshová olvasni. Régen az ilyeneken nem akadtunk volna fenn… De az igazság az, hogy eszünkbe sem jutott bármit is külön csinálni, ha kettesben voltunk egy szobában.

FIÚ Te kapcsoltad be a tévét.

LÁNY Igen, miután észleltem, hogy nem vagy hajlandó velem beszélgetni.

FIÚ Jó, beszélgessünk. Mondd el, mit éreztél, mikor nem jött ma el a tanítványod.

LÁNY Kurvára nem vagy vicces.

FIÚ Jó, akkor miről akarsz beszélgetni?

LÁNY Semmiről.

LÁNY Szeretnék még egy gyereket!

*Kis csend.*

LÁNY Hallottad?

FIÚ Igen, hallottam, csak nem értem, miért most kell ilyen nagy bejelentéseket tenned, mikor látod, hogy dolgozom.

LÁNY Bocsánat, nem tudtam, hogy ez munka.

FIÚ Nem hobbiból szerkesztgetek esküvői fényképeket, te is tudod.

LÁNY Mondtam, hogy bocsánat. Majd megbeszéljük, ha végeztél.

FIÚ Mindegy, most már úgyis kizökkentettél. Szeretnél még egy gyereket. Figyelek.

LÁNY Igen. Mostanában sokat gondolkoztam ezen. Harmincöt éves vagyok és öregnek érzem magam és olyan semmilyennek. Nem vagyok rossz tanár, de nem is vagyok szuper. Én már nem leszek zseniális zongorista én már… bármit is kezdenék el, én abban már nem leszek zseniális, mert öreg vagyok. De anyának jó vagyok… Annak nagyon jó vagyok… Ahogy, nőnek fel a lányok, egyre kevesebb szükség van rám és ez megijeszt.

FIÚ Azért nem csinálhatunk még egy gyereket, hogy helyre rakja az önbecsülésedet.

LÁNY Csinálni? Én nem csinálni akartam, hanem várni, szülni, életet adni.

FIÚ Jó, érted, hogy értem.

LÁNY Mikor otthagytad az egyetemet és nem tudtad, mit kezdj magaddal, én akkor támogattalak. Te most miért nem tudsz?

FIÚ Nem támogattál, csak rugdostál, hogy csináljam ezt, csináljam azt.

LÁNY Igen, és ha nem teszem, lehet, hogy még most is kibaszott mozijegyeket tépkednél. Ehelyett van egy munkád, amit szeretsz. Elismernek, keresnek, elégedettek veled.

FIÚ Ez a bajod? Hogy én sikeres vagyok te meg középszerű!… Ne haragudj, nem akartam ezt mondani. Tudod, hogy nem vagy középszerű…Ne haragudj!

*Kis csend.*

LÁNY Amúgy se akarnál még egy gyereket, igaz?

FIÚ Nem. Nekem, jó ez így. Én így boldog vagyok.

LÁNY Tényleg boldog vagy, vagy csak mondod?

LÁNY Ne csináljunk valamit! Csak mi ketten, míg a lányok odavannak.

FIÚ Jó, csináljunk valamit!

LÁNY Mihez lenne kedved?

FIÚ Nem tudom. Elmehetünk sétálni a Ligetbe, vagy mindegy.

LÁNY Figyelj, kezdek lemerülni.

FIÚ Jó, akkor ne sétáljunk!

LÁNY Mármint a telefonom. Merül.

FIÚ Ja. Tedd fel tölteni!

LÁNY Szerintem ezt nem érdemes így folytatni. A randevút.

*Kis csend.*

FIÚ Igazad van. Csak kínlódunk. Pedig most különösen jól indult, nem?

LÁNY Mindig jól indul, aztán… elhagylak, elhagysz vagy megcsalsz, vagy én csallak meg, aztán elválunk, vagy, ami még rosszabb, hogy megkeseredünk egymás mellett, mint ma.

FIÚ Ez nem abszurd? Minden adott és még sem tudunk magunknak boldog véget írni.

LÁNY Szerintem ma határozottan te cseszted el.

FIÚ Ma én, tegnap meg te. Azelőtt megint én, azelőtt megint te. Mutogathatunk egymásra.

LÁNY Nem szerettem, hogy a szüleid annyira benne vannak az életünkben.

FIÚ Előtte meg az volt a baj, hogy nem foglalkoztak veled. És az ikerlányok? Egy fiú, egy lány. Az a múlthéten egészen bevált.

LÁNY Sokkal könnyebb is volt. Csak megbeszéltük tegnap, hogy kipróbáljuk egyszer így.

FIÚ Meg a nagyobb albérlet is. Hogy nem jutott előbb eszünkbe? Nem értem. *(nevetve)* Uramisten, hogy utáltam, hogy folyton nekimegyek valaminek, még most is érzem. Persze nem, de közben meg valahogy mégis. Aztán mindig úgy vigasztaltál, mint valami hadisérültet… Az viszont nagyon jó volt…

LÁNY Lehet, csak meg kéne próbálni újra játszani.

FIÚ Igen, majd holnap megint újrajátsszuk, nagy lakással, egy fiúval meg…

LÁNY Nem. Úgy értem, újra játszani. Letenni ezt a sok elvárást, sértődöttséget, vádaskodást, és… elővenni egy pakli kártyát. Figyelj, én tényleg mindjárt lemerülök.

FIÚ Akkor ne hívjalak többet, vagy mi legyen, szakítunk?

LÁNY *(nevetve)* Miért, együtt vagyunk? Ha úgy vesszük, csak egy normális randink volt, úgyhogy még csak fájnia sem kéne.

FIÚ Tényleg, én… én erre gondoltam. Most ugrott be! Hát erre gondoltam, az egy normális randinkra gondoltam, emlékszel, amikor kérdezted, hogy mire gondolok, én meg nem mondtam meg, mert féltem, hogy megbántalak, hogy nem rád gondolok, pedig rád gondoltam én, csak az egy normális randinkon, hogy piros pólóban vagy, meg farmerben és a szádba fújja a szél a hajad, és… halo! Itt vagy még?

*Sötét*